**יעדי ענף אגוזי אדמה לשנת 2023**

* + **התאמת איכות היבול בהתאם לדרישות הלקוחות בארץ ובחו"ל.**
	+ טיפוח, איתור, בחינה ואיקלום של זנים חדשים לייצוא ושוק מקומי תוך התאמתם לתנאי הגידול באזורי הארץ השונים, תוך שמירה על ייחודם ואיכותם.
	+ צמצום פגעי התרמילים בכלל **ואפלאטוקסין** בפרט.
	+ שיפור צבע התרמילים צורת התרמיל ואיכות הזרעים למאכל, בקרקעות השונות באזורי הגידול של אגוזי אדמה, על ידי התאמת הזנים, ממשק הגידול, מימשק ההשקיה ושיטות ההשקיה.
	+ שיפור האמצעים במיון התרמילים, והתאמת תוצאות המיון בדגימות לתוצאות בפועל, כדי לשפר את איכות התרמילים המיועדים לייצוא ולשוק המקומי, להגדלת התשואה למגדל.
	+ הגדלת חשיפת הלקוחות בארץ ובחו"ל ליתרונות הזנים החדשים עשירים בחומצה אוליאית כדי להגדיל את הביקוש לאגוזי אדמה "כחול לבן", עם יתרונות בריאותיים ובטיחות מזון גבוהה בהשוואה למתחרים הקיימים והפוטנציאלים בשווקי חו"ל כמו גם בשוק המקומי לאור הסיכון שבפתיחת הייבוא גם לאגוזי אדמה.
	+ **הגנת הצומח:**
	+ טיפוח זנים עמידים למחלות קרקע.
	+ שיפור אמצעי החיזוי לנוכחות מחלות קרקע הפוגעות בגידול אגוזי אדמה ובאיכות התרמילים: **אספרגילוס פלבוס ומינים אחרים של אספרגילוס המייצרים אפלאטוקסין**, יבללת, תופעת הרשת, פיתיום, טלרומיצס, מיני פוזריום, ריזוקטוניה וקשיון רולפסי .
	+ שיפור אמצעי זיהוי והגדרה על גבי התרמילים וחיזוי לנוכחות בקרקע של מחלות הפוגעות באגוזי אדמה שעדיין יש אי בהירות בהגדרתן לצורך שיפור ההתמודדות איתן: "רשת", "פוזריום חדש", "ריזוקטוניה" וכתמי שוקולד.
	+ שיפור השיטות להתמודדות כימית ביולוגית ואגרוטכנית עם מחלות קרקע, כולל חיטוי סולרי, אמין אך זול לשמירת רווחיות הגידול.
	+ מציאת תחליפים לפורמלין ו/או הפחתת השימוש בו על ידי הפחתת מינונים וייעול היישום להתמודדות עם מחלות קרקע בכלל, גרב יבללת ו"רשת" בפרט.
	+ שיפור וגיוון דרכי ההתמודדות עם נזקי צבתנים והזבליות מלדרה ופנטודון.
	+ מעבר לשימוש בחומרים "רכים" וידידותים לסביבה להדברת מחלות ומזיקים מתוך הבנה של הקטנת יעילות של החומרים הכימיים, ו/או הוצאתם משימוש לאור דרישות הרוויזיה בחומרי הדברה.
	+ שיפור הדברת עשבים בעייתיים: קוטב מצוי, גומא הפקעים, גומא נאכל (גומא צהוב נמצא בנגב המערבי) מיני חבלבל, חנק מחודד, מיני לפופית, מיני ירבוז, שלשי רגלני, סולנום זיתני, סולנום המקור, כנפון זהוב, רגלת הגינה וינבוט השדה.
	+ **שיפור איכות זרעי אגוזי אדמה.**
	+ הקטנת נגעים בזמן ייצור הזרעים בשדה.
	+ שיפור תהליך ייצור הזרעים בכל דורות הייצור במטרה להביא זרעים נקיים מנגעים למגדלים בכלל, ומטלרומיצס ואספרגילוס ניגר בפרט.
	+ שיפור המעקב והמדדים לקביעת איכות הזרעים בזמן הגידול בשדה ולאחר הגידול.
	+ **ממשק והעלאת הרווחיות:**
	+ שיפור המימשק להתמודדות עם תופעת "התסמונת" לאחר חיטויי קרקע.
	+ ביסוס שיטות הגידול והתאמתן לחסכון במים ולשיפור איכות התרמילים.
	+ ייעול השימוש במים.
	+ התאמה ושיפור ציוד הניעור והדייש והתאמתם לאזורי הגידול השונים במטרה להקטין את פחת העקירה, שיפור צבע התרמילים והקטנת שבר התרמילים.
	+ שיפור אמצעים לקביעת מועד עקירה מיטבי.
	+ לימוד הגורמים והתהליכים בצמח המעורבים בגיל הפיזיולוגי, כדי לשפר את השליטה בקצבי התפתחות הגידול, צבירת יבול, וחיזוי של קצב ההבשלה לקביעת מועד העקירה המיטבי.
	+ לימוד התהליכים הפיזיולוגים המושפעים מעקות מים בגילים שונים של הצמח.
	+ שימוש בטכנולוגיות של חישה מרחוק וחקלאות מדייקת, למעקב אחר התפתחות הגידול, ניהול השקייה והגנ"הצ על פי אזורי מימשק, לייעול וחיסכון השימוש בתשומות: מים, חומרי הזנה, חומרים להדברת מחלות והדברת עשבים, תוך התחשבות מירבית בסביבה.
	+ שיפור היבול ואיכותו באמצעות דיוק מנות המים ומועדי ההשקייה בסיום הגידול.
	+ זיהוי עקות במשך הגידול, בעזרת כלים של חישה מקרוב (טנסיומטרים, דנטרומטרים, מגדלי EC) וחישה מרחוק על ידי רחפנים, צילום אויר ולוויינים מצוידים בחיישנים מתאימים.